钦定古今图书集成/明伦汇编/氏族典/第192卷 > 《廖用贤尚友录》 > 姚弋仲
## 钦定古今图书集成/明伦汇编/氏族典/第192卷 > 《廖用贤尚友录》 > 姚弋仲

按《晋书姚弋仲载记》：“弋仲，南安赤亭羌人也。其先有
虞氏之苗裔，禹封舜少子于西戎，世为羌酋。其后烧
当雄于洮罕之间。七世孙填虞，汉中元末，寇扰西州，
为杨虚侯马武所败，徙出塞。虞九世孙迁郍，率种人
内附，汉朝嘉之，假冠军将军西羌校尉，归顺王，处之
于南安之赤亭。郍元孙柯回，为魏镇西将军绥戎校”
尉、西羌都督回生弋仲少英毅，不营产业，唯以收恤
为务，众皆畏而亲之。永嘉之乱，东徙榆眉，戎夏襁负
随之者数万，自称“护西羌校尉、雍州刺史、扶风公。”刘
曜以为平西将军，封平襄公，邑之于陇上。石季龙启
勒，以弋仲行安西将军、六夷左都督，拜奋武将军、西
羌大都督，封襄平县公。及季龙废，石弘自立，弋仲迁
持节、十郡六夷大都督、冠军大将军。灭梁犊，以功进
封西平郡公。冉闵之乱，弋仲率众讨闵，次于混桥。石
祗僭号于襄国，以弋仲为右丞相。弋仲有子四十二
人，常戒诸子曰：“吾本以晋室大乱，石氏待吾厚，故欲
讨其贼臣，以报其德。今石氏已灭，我死，汝便归晋，当
竭尽臣节，无为不义之事。”乃遣使请降。永和七年，拜
弋仲使持节、六夷大都督、都督江淮诸军事、车骑大
将军、仪同三司、大单于，封高陵郡公。八年，卒，时年七
十三。子苌僭位，追谥曰景元皇帝，庙号始祖。